Advokaten stod sammen med sin kollega Susanne Fryland ifølge anklageren til seks års fængsel.

Der er mandag faldet dom i en af de mest spektakulære retssager i den danske mediebranche.

Advokaterne Johan Schlüter og Susanne Fryland stod begge anklaget for mandatsvig af særlig grov beskaffenhed og bedrag i millionklassen med rettighedsmidler.

De fik henholdsvis fire og fem et halvt års fængsel, og straffen til Johan Schlüter er gjort betinget.

Susanne Frylund var ikke selv til stede i retten, men hendes advokat meddelte med det samme, at hun anker dommen til landsretten.

Lars Halgren, der også stod tiltalt for mindre forhold i sagen, er idømt en ni måneders betinget straf. Han har ligeledes anket dommen.

Krævede seks års fængsel

Advokaterne skulle sørge for, at producenter og kunstnere i mediebranchen fik deres retmæssige penge, men i stedet havde de selv tilranet sig en stor del af disse beløb, lød anklagen på.

I alt skulle det dreje sig om mere end 115 millioner kroner, som Johan Schlüter og Susanne Fryland skulle have beholdt uretmæssigt fra rettighedshaverne.

TV 2s erhvervskommentator Ole Krohn var til stede, da dommen faldt, og han fortæller, at dommeren valgte at idømme Susanne Fryland den længste straf på fem et halv års ubetinget fængsel, fordi hun betragtes som den hovedansvarlige for svindlen.

- Man lægger vægt på, at hun er advokat, at hun havde det ubetingede ansvar for Registrering Danmark, som var det underselskab, der styrede alle klientkontiene og at hun har været meget bevidst om svindlen hele tiden, siger han.

Straffen er meget tæt på den, som anklagemyndigheden krævede, nemlig seks år.

Hævede store summer

Sagen begyndte at rulle i 2014, da direktøren for Producentforeningen, Klaus Hansen, fik regnskabet og revisionspåtegningen for en af de foreninger, som advokaterne Johan Schlüter og Susanne Fryland administrerede.

Påtegningen viste, at der var hævet store summer på foreningens konti.

En intern undersøgelse afslørede efterfølgende, at der i årevis var hævet penge på de konti, som advokaterne administrerede for Producentforeningen.

Anklagerne fik stor opmærksomhed, da Johan Schlüter var et kendt navn i medierne, og fordi han selv havde skabt hele det system, han nu var anklaget for at udnytte.

Samtidig var Susanne Fryland, der administrerede indtægten og fordelingen af penge til tv- og filmproducenterne via selskabet Registrering Danmark, et kendt navn i Slagelse-området.

I februar 2018 troppede de tre advokater for første gang op i Københavns Byret. Stemningen var presset, da Johan Schlüter og Lars Halgreen kort efter Producentforeningens politianmeldelse anmeldte Susanne Fryland til politiet og sagde, at hun alene bar ansvaret for det anklagede bedrageri.